CELEX: C2008/064/01
Language: et
Date: 2008-03-08 00:00:00
Title: Juhised siseriiklikele kohtutele eelotsuse taotlemiseks — Täiendus seoses eelotsuse kiirmenetluse jõustumisega, mida kohaldatakse vabadusel, turvalisusel ja õigusel rajanevat ala puudutavatele eelotsusetaotlustele

8.3.2008   
            
            
               ET
            
            
               Euroopa Liidu Teataja
            
            
               C 64/1
            
         
      JUHISED
   
   siseriiklikele kohtutele eelotsuse taotlemiseks
   
      TÄIENDUS
   
   seoses eelotsuse kiirmenetluse jõustumisega, mida kohaldatakse vabadusel, turvalisusel ja õigusel rajanevat ala puudutavatele eelotsusetaotlustele
   (2008/C 64/01)
   
               1.
            
            
               Käesolevad juhised täiendavad dokumenti „Juhised liikmesriikide kohtutele Euroopa Ühenduste Kohtu eelotsuste taotlemiseks” (1), lisades praktilisi juhiseid seoses uue eelotsuse kiirmenetlusega, mida kohaldatakse vabadusel, turvalisusel ja õigusel rajanevat ala puudutavatele eelotsusetaotlustele. Seda menetlust reguleerivad protokolli Euroopa Kohtu põhikirja kohta artikkel 23a ja Euroopa Kohtu kodukorra artikkel 104b (2).
            
         
               2.
            
            
               Juhiste eesmärk on aidata siseriiklikke kohtuid eelotsuse kiirmenetluse taotlemisel ja hõlbustada taotluse läbivaatamist Euroopa Kohtus. Käesolevad juhised, nagu ka juba kehtivad asjakohased juhised, ei ole siduvad.
            
         Eelotsuse kiirmenetluse kohaldamise tingimused
   
               3.
            
            
               Eelotsuse kiirmenetlust kohaldatakse vaid valdkondades, mis on reguleeritud Euroopa Liidu lepingu VI jaotisega (artiklid 29–42), mis puudutab politseikoostööd ja õigusalast koostööd kriminaalasjades, ja Euroopa Ühenduse asutamislepingu kolmanda osa IV jaotisega (artiklid 61–69), mis puudutab viisa-, varjupaiga-, sisserände- ja muu isikute vaba liikumisega seotud poliitikat, sealhulgas õigusalast koostööd tsiviilasjades.
            
         
               4.
            
            
               Kuigi üldjuhul tähendab eelotsusetaotluse esitamine seda, et kuni Euroopa Kohtu asjakohase lahendini menetlus siseriiklikus kohtus peatatakse, on eelotsusetaotluse esitanud kohtul õigus võtta esialgse õiguskaitse meetmeid, et kaitsta Euroopa Kohtu otsust ootavate poolte huve, muu hulgas juhul, kui siseriiklik haldusakt on vastu võetud ühenduse õigusakti alusel, mille kehtivuse hindamine on eelotsusetaotluse esemeks.
            
         
               5.
            
            
               Eelotsuse kiirmenetluse kohaldamise üle otsustab Euroopa Kohus. Üldjuhul otsustatakse seda kohaldada vaid siseriikliku kohtu põhjendatud taotlusel. Erandjuhul võib Euroopa Kohus eelotsusetaotluse omal algatusel kiirmenetluses läbi vaadata, kui see tundub vajalik olevat.
            
         
               6.
            
            
               Eelotsuse kiirmenetlus lihtsustab Euroopa Kohtu menetluse erinevaid etappe, kuid selle kohaldamine toob ka kaasa olulisi kohustusi nii Euroopa Kohtule, pooltele kui muudele menetluses osalevatele huvitatud isikutele, eriti liikmesriikidele.
            
         
               7.
            
            
               Seega tuleks kiirmenetluse kohaldamise taotlus esitada ainult juhul, kui on hädavajalik, et Euroopa Kohus vastaks eelotsuse küsimustele väga kiiresti. Kuigi käesolevas dokumendis ei saa anda selliste juhtumite ammendavat loetelu, eriti vabadusel, turvalisusel ja õigusel rajanevat ala puudutava ühenduse õiguse mitmekesisuse ja arengu tõttu, võib siseriiklik kohus eelotsuse kiirmenetluse taotluse esitamist kaaluda näiteks järgmistel juhtudel: kui isik on kinni peetud või kui talt on võetud vabadus ja tema õigusliku staatuse hindamisel on eelotsuse küsimusele antav vastus määrava tähtsusega, kui vaidlus puudutab vanema õigusi või lapse eestkostet ja kohtu pädevus, kelle poole ühenduse õiguse alusel pöörduti, sõltub eelotsuse küsimusele antavast vastusest.
            
         Eelotsuse kiirmenetluse kohaldamise taotlemine
   
               8.
            
            
               Et Euroopa Kohus saaks eelotsuse kiirmenetluse kohaldamise suhtes kiiresti otsuse langetada, tuleb vastavas taotluses märkida need õiguslikud ja faktilised asjaolud, mis tingivad asja kiireloomulisuse, näidates ära muu hulgas riskid, mis kaasnevad sellega, kui eelotsus tehakse tavalises eelotsusemenetluses.
            
         
               9.
            
            
               Võimalusel annab eelotsuse esitanud kohus lühidalt oma arvamuse, milline võiks olla eelotsuse küsimus(t)ele antav vastus. See arvamus hõlbustab poolte ja muude menetluses osalevate huvitatud isikute seisukohtade kujundamist, samuti Euroopa Kohtu otsuse tegemist, aidates nii kaasa menetluse kiirele läbiviimisele.
            
         
               10.
            
            
               Eelotsuse kiirmenetluse kohaldamise taotlus tuleb esitada vormis, mis võimaldab Euroopa Kohtu kohtukantseleil kohe aru saada, et asja tuleb käsitleda prioriteetsena. Seetõttu tuleb kiirmenetluse kohaldamise taotlus esitada eraldi dokumendina eelotsusetaotlusest endast, või kaaskirjana, milles on see taotlus selgelt välja toodud.
            
         
               11.
            
            
               Eelotsuse taotlemise otsuse osas juhitakse tähelepanu sellele, et asjakohased juhised on juba antud dokumendi „Juhised liikmesriikide kohtutele Euroopa Ühenduste Kohtu eelotsuste taotlemiseks” punktides 20–24. Eelotsuse taotlemise otsuse lühidus on kiiret tegutsemist vajavas olukorras eriti oluline, aidates kaasa menetluse kiirele läbiviimisele.
            
         Kirjavahetus Euroopa Kohtu, siseriikliku kohtu ja poolte vahel
   
               12.
            
            
               Siseriiklikule kohtule ja selle menetluses oleva kohtuasja pooltele teabe saatmiseks palutakse eelotsuse kiirmenetlust taotleval siseriiklikul kohtul Euroopa Kohtule edastada siseriikliku kohtu elektronposti aadressid ja vajadusel faksi number, mida Euroopa Kohus võiks kasutada, samuti kohtuasja poolte esindajate elektronposti aadressid ja vajadusel faksi number.
            
         
               13.
            
            
               Allkirjastatud eelotsuse taotlemise otsuse ärakirja koos eelotsuse kiirmenetluse kohaldamise taotlusega võib Euroopa Kohtule saata eelnevalt elektronposti (ECJ-Registry@curia.europa.eu) või faksiga (+352 43 37 66). Eelotsuse küsimusi ja kiirmenetluse kohaldamise taotlust võidakse hakata menetlema alates sellise ärakirja saamisest. Nende dokumentide originaalid tuleb aga viivitamata edastada Euroopa Kohtu kohtukantseleile.
            
         
      (1)  Vt ELT C 143, 11. juuni 2005, lk 1–4.
   
      (2)  Vt ELT L 24, 29. jaanuar 2008, lk 39–43.